Gara poetica 
Samugheo (16 agosto 1975)

Poetas:
Pepe Sozu (Bonorva)
Remundu Piras (Villanova Monteleone) 

Temi:
1° tema:  Su diritu – Sa prepotentzia
2° tema: 

Sozu 
Non chelzo chi sa zente istet apitu 
passéndeche in debbadas s'ora invanu 
da chi s'est riunida in custu situ 
atentamente e senza bacanu. 
A mie an postu unu bigliete in manu 
inue b'apo léggidu diritu.
M'at a esser dificile s'impreu 
ma dev'istare in su dirítu meu.

Piras
Nachi t'an dadu unu bigliete íscritu, 
a tirare a bigliete no est nou 
e asa nadu in su bigliete tou 
chi a tie t'an dadu su diritu. 
Tue 'e lu tenner tentu nd'as merìtu 
e difender lu des a totu prou. 
Ma deo apo divescia sa tendentzia 
puite dadu m'an sa prepotenzia.

Sozu 
Non penso 'e m'agatare in malu impiciu 
ca su diritu sou ognunu atzetat. 
Est malu si in sos astros che prenetat 
a leare sas cosas a capriciu.
Si deo mi presento in-d-un'uficiu 
riconnosco sa cosa chi m'ispetat. 
Calchi momentu bi poto isetare: 
su chi m'ispetat mi lu deven dare.

Piras
Tue andas a s'oficiu e as pregadu 
a darédi unu bonu documento. 
Naras: m'est da diritu derivadu 
però s'impiegadu, ìstabbi atentu, 
ti narat: torro cras, s'impiegadu, 
prite trabagliat gai, a lentu a lentu. 
A crasa cuddu ch'at mandadu a tie: 
si b'ando deo lu faghet a mie.

Sozu 
Non bi penso a mi ponner in cumbata:
un 'educazzione apo a modellu 
e no bi ando a pesare buldellu 
po s'intender sas boghes in piata, 
ne li 'eto sa manu a sa cravata 
a nde I' 'ogare dae s'isportellu 
ca si b'ando cun cussa ambitzione 
a mie mi che ponen in presone.

Piras 
Tzeltu sa tua est una malasorte 
e de su chi ti faghen ti consola. 
Iscuru a chie no at favore in corte: 
lu tratana che bestia 'e mola. 
Deo bi ando cun-d-una pistola 
e naro: abberi cussa casciaforte. 
E issos tremulende totu umpari 
l'abberin e m'íntregan su 'inari.

Sozu 
Deo non b'ando cun milli minetas 
tue sa prepotentzia preferis 
e li naras: o sa cascia mi abberis, 
si non da su balcone che lu 'etas. 
Ma calchi die sos carabbineris 
t'an a ponner in brussos sas manetas. 
E su chi ch' 'ogas dae su cascione 
iscontare lu deves in presone.

Piras 
A mie m'an a ponner in presone 
ca calchi 'olta ja cumbinat gai 
però su turnu tou non benit mai 
mancari puru chi tenzas rejone. 
S'in s'ufisciu non b'as unu babbai 
'istas semper tochende su portone 
nende: diritu po s'amore 'e Deus, 
bi torras cras e ti fàghene peus.

Sozu 
Deo su banchieri lu rispeto
non bi ando a lu ponner in peleu. 
S'est conca tolta mancu l'adereto 
a mi fagher padronu inie est feu. 
Deo bi ando cun-d-unu libreto 
mi devet dare su 'inari meu 
e no bi ando cun ira e velenu 
a nde 'ogare su 'inari anzenu.

Piras
Ma sutzedit pius de una 'olta 
chi sos impiegados l'ana fatu. 
Unu cun su libreto est in sa Polta 
s'impiegadu est distratu-distratu 
e che li serrat in murros sa polta 
nende: ancora non ch'est su mandatu. 
A tie chi non b'at nudda t'ispiegan 
però si b'ando deo non lu negan.

Sozu 
Ma deo chilco su ch'est in diritu 
e no mi mustro in nudda airadu. 
A da chi tenzo un'anzenu abbitu 
resto inie, sa legge lu at blocadu. 
E da chi tenzo una tanca in afitu 
pago su chi Cipolla at decretadu. 
Su diritu mi faghet simpatia: 
sa cosa anzena parit robba mia.

Piras
Tue l'isco chi ses omine 'onu
e Cipolla t'aggiuat de gasie.
Ma deo invece no so che a tie
ch'in sa campagna trabaglias indonu. 
Deo ando e secuestro su padronu 
e totu su chi tenet dat a mie. 
E non bistat paghende a rata-rata 
e non bistamos cuntrata-cuntrata.

Sozu
Deo si su diritu l'apo a gala
mi bastat cun su tantu meu solu. 
Tue in sa prepotenzia as consolu 
ma semus custa 'olta in era mala: 
non ti sutzedat comente Putzolu 
chi l'ana moltu cun su sacu a pala. 
E su ch'at fatu finas a sa die 
tando a saldu pagadu at ínie.

Piras 
Putzolu non fut mancu prepotente 
da esser timerosu at fatu piche 
prite cuddu cumpanzu cussiente 
at nadu: mi', ch'est s'arma, fuidiche. 
Issu, s'iscuru, fut fuindesiche 
e l'at mortu una balla po acidente. 
Igue est totacanta sa camorra 
da culpa 'e non parare sa petorra.

Sozu
Sa parentis pro me contat serrada 
incue non b'infundo pius su bicu. 
Ma dae su diritu apo s'aficu 
de caminare in sa mezus istrada. 
Si so pòberu camp'a sa zoronada 
e si so ricu mi campo che ricu 
e-i sas legges chi faghen aprovo: 
da' su diritu meu non mi movo.

Piras
Ma deo chelzo s'ou e-i sa pudda, 
so prepotente ma non fato abbusu. 
Si semus ambos fizos de Gesusu 
tue ses rassu e deo so che tudda, 
tue nde tenes tropu e deo nudda 
tando ti leo su ch'as de piusu 
siat in terra o siat in dinari 
e gai nde tenimos cant'e pari.

Sozu 
Ma su simile tou si as ofesu 
as s'idea chi faghet ispaventu 
ma deo ogni diritu apo cumpresu 
e tenzo sos chelveddos in assentu. 
M'ispetat po diritu un'aumentu 
e 'isto iscioperende mese e mesu 
mancari 'e travagliare tenza gana 
fin'a cando su tantu mi lu dana.

Piras 
A tie paret chi non dispiagan
sos iscioperos chi ti ses bantende.
Ma cuddos semper atentu l' 'istan dende 
si ti dan unu soddu ti apiagan 
e da chi t' 'iden gai iscioperende 
sa die chi non trabaglias non ti pagan. 
Tando la lassas cuss'idea roza 
e deves trabagliare a mala 'oza.

Sozu 
Si so tribagliadore onore e fama 
tenzo isprechende sas folzas e brios. 
No b'ando armadu a nde 'ochire un'ama 
a fagher currer su samben a rios. 
B'an a pensare Vanni, Storti e Lama 
po los difender sos diritos mios. 
No mi ch'imbolo deo in sos abbissos: 
sos contos mios già los foghen íssos.
Piras 
Storti cun Lama sun gai biancos, 
bellos e rassos che suinde anzone. 
'Oe sas legges de sa nassione 
sun totu fatas in ateros bancos: 
bi nd'at chi lean trintamiza francos 
bi nd'at chi lean unu milione. 
Deo ch'est ingiustissia ti pro' 
ca unu nd'at diritu e unu no.

Sozu 
Ma a ite fato deo unu conflitu 
bendinde a baratu peta umana? 
Si m'an incuadradu in-d-unu situ 
sa busta paga ogni mese mi dana. 
In sa Costítutzione italiana 
b'est de iscioperare su diritu. 
Si no lu dan no mi tremo che foza 
e mi lu deven dare a mala 'oza.

Piras 
Nachi a tie ti dan sa busta paga 
e-d-est unu diritu chi as connotu 
ma cando ti la dan est tropu paga 
chi cando ti la dan lu deves totu. 
Deo che tue ca no so macotu 
tando ponzo su didu in sa piaga. 
In diritu perunu non bi creo: 
da chi non mi lu dan già mi lu leo.

Sozu 
Ma a mie su diritu mi est consolu 
e m'est legale una cosa palese. 
S'istipendiu meu 'e ogni mese 
l'isco e-i cussu tantu ispendo solu. 
Mai m'atrivo dae su lentolu 
a che 'ogare a fora sos pese. 
A tie prepotente ti andat male 
chi podes perder totu, sacu e sale.

Piras 
Tue naras chi perdo sacu e sale 
ca prepotente so chena rejone. 
Ma chie furat calchi milione 
cando su colpu l'est andadu male 
'oe jàche lu tzacan in presone 
ma elasticu est su codice penale. 
Su zuighe istrutore l'interrògat: 
che l'intrat 'oe e cras ti nde lu 'ogat.

Sozu 
Non ch ' 'esso fora dae s'istradone 
ca su diritu meu tenzo in manu. 
Deo camino pianu-pianu 
ma chi b'arrivo est sa convintzione. 
Ch'ap'a arrivare finas a Leone 
o a 'ue est su paba in Vaticanu. 
Ma si b'at una cosa 'e mi dare 
non mi la podet nisciunu negare.

Piras 
Ch'arrives a Leone non bi creo, 
s'isetas a tocare sa campana. 
Sa zente manna est tropu trassiana, 
narat: custu ti do, cuddu ti leo. 
Primu 'e te a Leone b'arriv'eo 
pro mi dare sa grassia sovrana. 
No mi la dat? No creo chi m'istimet 
però mi l'at a dare ca mi timet.

Sozu 
Poite a su diritu non t'inchinas 
e abbandonas sas bideas duras? 
Si un'iscena 'e protesta cumbinas 
cummitis unu mare 'e disauras 
ca ti das a segare sas vetrinas 
e ti das a brujare sas veturas. 
E tando po pagare cussos dannos 
tocat de tribagliare bator annos.

Piras 
Deo non giuto gallos in sas manos 
sas manos mias sunu signorinas.
Nàrami, it'ana fatu sos Romanos 
cando si ch'an furadu sas Sabinas? 
Cuddos, iscuros, fun chena femìnas, 
non podian 'istare semper 'ajonos. 
Tand'est chi sas femìnas si procuran: 
da chi non bi las dan si che las furan.

Sozu 
Ma cussa fit un'iscena 'e gherra 
chi leggenda det esser aggiummai. 
Fèminas in sa terra ch'at assai 
chi a dognunu nde tocat sete e perra 
e pensa sas femìnas de sa terra 
non si sun isposadas totu gai. 
Chilcare su diritu no andat male 
in s'altare o in domo cumonale.

Piras 
Ma deo tollerare non lu poto
ca b'est su fizu 'e sa mala fortuna. 
Restat goi che unu bucalato 
abbaidende che cane sa luna.
Bi nd'at femìnas nde tenet set'oto
bi nd'at chi non nde tenet nemmanc'una. 
Tando 'ajanu che tue no arreat: 
da chi no bi la dan si che la leat.

Sozu 
Indovinadu meda no as, Remundu, 
cun chie 'e s'isposare at su delliru. 
Fèminas si nd'agatat de ammiru 
senza b'istudiare meda a fundu: 
da chi lu bocian a su primu giru 
tocat a fagher su giru segundu. 
Menzus su prepotente non lu fatat: 
'istat chilchende fin'a chi l'agatat.

Piras 
Tando tue 'essis peri sa carrela
e atraessas a caddu e a pe'.
Chilcas sa fèmína a lughe 'e candela 
néndeli: caridade apas de me. 
E-i cudda ti narat: bonasera 
e manc'una no be-i nd'at po te. 
A mie sa prepotentzia cumbenit 
ca m'atzufo sa prima chi mi 'enit.

Sozu
Ma 'ue est tota cussa abbilidade
cun s'amore brujende in sas istufas? 
Si gai a prepotentzia ti tufas 
de amore est mezzana calidade 
e chelzo 'ider a da chi l'atzufas 
si b'agatas su babbu o calchi frade: 
tando ch' 'essis in contos mesu male 
si ti nde segan sa conca a bistrale.

Piras 
Su babbu e-i su frade no m'est gratu 
ma 'oltas meda l' 'enit obbligadu. 
Ammentadinde unu gregu soldadu 
s'at basadu sa fiza 'e Pisistratu. 
Su babbu: damobbìla como, at nadu, 
tantu cuddu 'e fagher jà l'at fatu. 
E tremulende comente sa foza 
tando bi l'ana dada a bona 'oza.

Sozu 
A sa prima pariat in cumbata 
fit po iscopiare unu conflitu. 
Basada si l'aiat in piata: 
un'iscàndalu fit in cussu situ. 
E tando est ch'isposare bi l'at fata: 
s'omine 'e una fèmina at diritu. 
Però mi diat fagher meraviza 
a s'atzufare a un'atera fiza.

Piras 
Su soldadu fut unu poveritu:
non fut a caddu, fut òmine 'e pe'. 
E no aiat perunu diritu 
de 'asare sa fiza 'e unu re. 
Ma ca fut coraggioso e fut arditu 
forsi fut peus o menzus de me. 
Da esser prepotente, li do prou, 
chi at fatu su torracontu sou.

Sozu 
Est unu matrimonio 'e riparu 
de Pisistratu in cussa fiza sua. 
Però una rejone bene atua:
b'aiat mele, non fit totu amaru. 
Aian fatu s'amore a sa cua 
e-i sa die l'an bogadu in giaru. 
Però s'acordu l'aian leadu 
sa fiza sua cun cuddu soldadu.

Piras 
Deo so prepotente e non perdono
e fato totu cuddu ch'apo in brama.
So che-i su matzone e bintro in s'ama: 
a leare sos menzus mi abbandono. 
Tue si la pretendes a sa mama 
da chi pretendes ti narat chi nono. 
Invece deo fato sa promissa: 
la leo prima 'e lu narrer a issa.

Sozu 
A mie faghet tropu meraviza
si t'armas de resolza o de trinchitu 
ca in su fatu 'e s'amore, ti abbiza, 
nde podet capitare in-dogni situ: 
a da chi maggiorenne est una fiza 
tenet de s'isposare su diritu 
sigura chi su coro sou abbelzat
po chi su babbu e sa mama non chelzat.

Piras
Tue pensende non la ses che deo: 
deo isfogo disizu e dogni brama. 
Da chi l'apo agatada in mesu s'ama 
mi nd'aprofito e tando mi recreo 
ca deo a prepotentzia la leo 
chena cherrer su babbu e-i sa mama. 
A da chi usadu non l'apo rispetu 
su babbu cun so mama 'istat chietu.

Sozu
Non ti ponzas in coju de oriolu 
ca a mie paret una cosa istrana. 
Ca su diritu bi aggiunghet consolu, 
ti passat de amore brama e gana. 
Si che la furas s'iscena est mezzana 
ca a da ch'isposas ti làssana solu. 
Tando su coro solu non si rendet 
prit'at diritu e su pane pretendet.

Piras 
Ma tando est variabile che luna 
e non bistat a mie sutamissa.
Jà no la creo mancu disfoltuna
ca tantu ap'adimpìdu sa promissa.
No mi nd'impoltat si-si ch'andat issa: 
tando nd'apo a leare un'ateruna. 
Tantu non tenzo 'e sas fèminas dolu:
'ista seguru chi non bisto solu.

Sozu 
Ma a ti nde leare un'ateruna
da chi nd'isposas una ti 'enit male. 
S'est distrutu su nodu coniugale 
non ti gires in presse che-i sa luna. 
Bi est sa legge 'e Baslini e Fortuna 
cun sa causa 'e unu tribbunale. 
Che nde leas un'atera a s'abbìtu 
ti dan de t'isposare su diritu.

Piras
In Baslini e Fortuna no bi creo 
si cussa legge nos at sutamissos. 
Cussa legge jà andat bene a issos, 
deo sa legge mi la fato deo. 
Mi dao a manu mia sos permissos, 
fromm'a s'intentu meu mi recreo. 
Deo non los ubbido, ando 'e se: 
cussas sun legges chi 'alen pro te.

Sozu
No as muzere in sa tua dimora 
ne ti podes contare unu maridu. 
Sa legge duos sessos at unidu 
ch'at isposodu segnore e segnora. 
Tue dae sas legges che ses fora 
e contas prepotente unu bandidu. 
Ma goi o gai at a benner sa fine: 
ti ch' 'ogat dae conca su machine.

Piras 
Deo si so bandidu non so solu
a su mancu mi tenen in memoria. 
Cumando e curro che unu crabolu 
e che passo sa vida transitoria. 
Unu bandidu fut Giuanne Tolu 
e puru cussu est passadu a s'istoria. 
Los mentuan a sos chi faghen gai 
tue non sese mentuadu mai.

Sozu 
S'istoria mi paret mesu mala: 
nara proite a campu l'as batidu. 
No est eroe de tenner a gala 
da chi sa libertade isse at perdidu 
ca vintibator peddes at a pala 
e at fatu trint'annos de bandidu. 
Proa unu pagu a rifleter incue: 
nara s'est vida bella 'e fagher tue.

Piras 
Juanne Tolu at fatu tantos dannos 
e fut de Logudoro su leone.
S'inchinaian minores e mannos 
e totu li daian sa rejone.
A da ch'at fatu 'e bandidu trint'annos 
nemmancu postu che l'an in presone. 
Ma a tie ti che ponen pro guai 
chen'aer fatu male a nemos mai.

Sozu
Invece postu che l'an in presone 
po ch'in presone non bi siat moltu 
e ti lu naro cun precisione 
inue ana sa causa risoltu: 
est in su tribbunale 'e Frosinone 
chi a Giuanne Tolu l'an assoltu. 
Tando b'aian calchi legge iscritu:
inie at acampadu ogni diritu.

Piras 
Juanne Tolu aiat calchi soddu 
su 'inari l'at fatu bandidende. 
As a narrer ch'est totu un'atzoroddu 
ma totu lu timian, mi comprende. 
Jughiat peddes vintibatoro a coddu 
e poi l'an assoltu giudichende. 
Tue, ca ses de issu diferente, 
si b'andas ti cundennan innotzente.

Sozu
Non paret elementu fortunadu: 
si cheres como 'e isse t'interessa. 
Che moltu dae nou lu processa 
ma da presone nde l'ap'eo 'ogadu 
nessi pro cantas notes at passadu 
dromminde suta sas matas de chessa 
in sa Nurra, inue at bandidadu, 
igue su diritu at acampadu.

Piras 
Ma tue nachi lìberu l'as missu 
e deo chi ses tue non bi creo. 
Su meritu bi l'apo dadu deo 
chi si nd'est liberadu dae s'abbissu. 
Nara puite non faghes che issu, 
tando si faghes gai mi recreo 
chi po trint'annos fetas de padronu 
ma no lu faghes ca non bi ses bonu.

Sozu 
Bi fit intro sa gabbia presente 
poi trint'annos in fora passados 
e no nd' 'essit che unu prepotente, 
no los at sos cancellos isfasciados: 
b'est sa difesa 'e sos avvocados, 
su giudisciu 'e unu presidente. 
Totu istudian dae fundu a chima 
e-d-est torradu lìberu che prima.

Piras 
Juanne Tolu fit unu leone 
e in sa lista mia jà lu tenzo. 
Finas sa legge l'at dadu rejone: 
deo ca est su meu lu mantenzo. 
Li naraian: béninde a presone, 
cuddu lis rispondiat non bi 'enzo. 
E a inie non bi est andadu
fin'a chi sos trint'annos at passadu.

Sozu 
Sa prepotentzia e-i s'abbilidade 
ammentadinde inue an conclusu. 
Cussa legge chi aian tando a usu 
at tolleradu sa malvaggidade 
ma andadu non b'est cun s'archibusu 
po pretender sa sua libertade. 
Forsi at diritu e-d-est píus che tzeltu 
e po cussu sas giannas l'an abbeltu.

Piras 
Juanne Tolu ja fut che Remundu 
prepotente de coro e arma in manos: 
suta pes si poniat sos mezzanos, 
sos che a tie semper 'istan a fundu. 
Nara, diritu aian sos Romanos 
de si fagher padronos de su mundu? 
Chena diritu fun omines bonos 
che prepotentes si faghen padronos.

Sozu 
Sos Romanos gherrende si signalan 
tando sa prepotentzia dat frutu 
e un'immensu imperu an costrutu 
cun s'istoria a nois nos regalan 
ma da poi sos Barbaros nde falan 
e s'imperu romanu ana distrutu. 
'Ue sa prepotenza cumandat 
su ch'est leadu male male andat.

Piras 
Como mi naras chi s'imperu est rutu, 
'eo naro: est s'inìtziu senz'atritos. 
Primu a Albalonga Roma ja at distrutu 
e poi Etruscos, poi sos Sannitos, 
sas armas a s'Adriaticu ch'at giutu 
chena bi tenner perunos diritos. 
E fatu an una manna residentzia 
chena diritu, cun sa prepotentzia.

Sozu 
Naras ch'est prepotentzia a s'initziu 
da chi totu sas armas las preparan 
però discutin, s'aciapan e naran 
primu 'e che ruer in su precipitziu: 
cun sa legge sa gherra dichiaran, 
cun issa dichiaran s'armistitziu. 
Po chi si sian de sàmbene atatos 
semper 'istare deven a sos patos.

Piras
Dichiarare est una tirania,
igue naras ch'est diritu e giogas. 
Ma lu naras soltantu in teoria, 
justissia igue non b'isfogas 
proite si so deo in domo mia 
nara proite tue mi che 'ogas. 
E puru mi che 'ogas in-d-un'ora 
chena diritu e deo ch'isto fora.

Sozu 
Non ti ponzas de malasorte in bàlia 
bestidu 'e prepotenzia in bidea, 
non sutzedat comente a s'Italia 
chi a coa azis fatu fine fea: 
at példidu sa Libia e Sòmalia 
e példidu at puru s'Eritrea. 
Dae sas prepotentzias insensadas 
nde ses bessidu a costas segadas.

Piras
S'Italia diritu no at abberu
a si ch'esser andada a S'Eritrea.
E puru tando s'at fatu un'imperu: 
como tue s'est dritu bí lu lea, 
però deves gherrare in sa trincea 
si che soldadu gherrende ses veru. 
As a tenner diritu 'e milli perras 
però non ti nde dan si non la gherras.

Sozu
Partis de prepotenzia pienu
e t'as a fagher de sambene a brou. 
T' 'antas chi tenes un'imperu nou 
ma no est cussu unu mundu serenu 
ca calchi 'olta chilchende s'anzenu. 
ammentadinde, bi pones su tou: 
da chi t'andat sa sorte a su revessu 
ca a tie puru gai ti est sutzessu.

Piras
Cambian sos padronos dae nou 
ca est gasie s'umana esistentzia. 
Oe tue ti leas pudda e ou 
chena diritu e nemmancu cussentzia 
ma non la torras a piaghere tou 
chi ti la lean cun sa prepotentzia. 
Bides, sa repotentzia est torrada: 
ti la lean comente l'as leada.

Sozu 
Si cheres viver in paghe serena 
deves lassare ogni ambitzione. 
Su diritu t'indìcat sa rejone 
e cras no as a ruer mai in pena. 
S'Isvitzera est una natzione 
chi no est mai 'essida a terra anzena 
bestida 'e prepotentzias in gherra 
e-d-est sa pius rica 'e custa terra.
Piras
Però s'Isvitzera est semper minore 
ca su distinu est de 'istare gai. 
Guglielmo Tell su grande gherradore 
l'at liberada da ogni guai 
ca fut potente unu saetadore 
e de sos prepotentes su babbai. 
L'at fata a fortza dae sa prim'ora: 
gai l'at fata e gai est ancora.

Sozu 
Ma su diritu est sa nostra guida 
pro tota canta s'umana esistentzia: 
non deves fagher a s'ateru isfida 
poi a lu reduire a s'impotentzia. 
Non si podet conduer una vida 
bestida tota canta 'e prepotentzia. 
Ti des de prepotentzias bestire: 
sas legges a 'ue andan a finire?

Piras 
Non sun sas legges perfetas ancora 
a agevolare totu sas persones. 
Abbàida unu nidu in sa dimora: 
tue, puzone, in altu che lu pones. 
Bi pigat gioga-joga sa colora, 
ti mandigat sos os cun sos puzones. 
Sa colora diritu no aciapat: 
non nd'at diritu e puru si los papat.

Sozu
Tando faghes a bider cantu 'ales
non po chi sian cuncetos istranos.
Nois amos sos codices in manos
devimos ubbidire puntuales.
Non deves abbasciare sos umanos
a su livellu 'e sos animales.
Sa prepotentzia 'ogachèla fora
chi s'omine no est una colora.

Piras
Tue l'as a leare po machine
però cun cussu solu non ti abbales. 
Tue mi cheres ponner su confine 
e cheres separare sos mortales. 
Su pius malu 'e sos animales 
a mie paret chi siat s'omìne. 
Solu 'e su mundu s'est fatu padronu 
ma po cussu no est su pius bonu.

Sozu 
Chelz'a m'ispiegare su comente 
un'animale pigas a sa gloria 
ca est s'idea de su prepotente 
chi 'e tinta mala lassat un'istoria, 
ca s'omine chi est intelligente 
su codice s'imparat a memoria 
po su chi pensat e su chi costruet 
e bista tzeltu ch'in fallu non ruet.

Piras 
S'omine est prepotente singulare 
e-d-est un'animale bellu-bellu. 
Domat su 'oe e lu ponet a arare 
po li dare ' e su pane su livellu. 
Da chi lu domat, poi ischelveddare 
a matza ja lu faghet in masellu. 
Nara, si s'omine est mannu un'eroe, 
ite diritu at d' 'ochire su 'oe?